প্রত্যেক দিন সকাল ৬টার সময়ে একদল ছেলে মোদী-টি শার্ট পরে ট্রেনে উঠে পড়ছেন। কথা বলছেন ট্রেন যাত্রীদের সঙ্গে। জেনে নিচ্ছেন তাঁদের সুবিধা-অসুবিধার কথা। নিয়ে নিচ্ছেন ফোন নম্বর। দিচ্ছেন নিজেদের কল সেন্টারের নম্বর। একই সঙ্গে বিলিয়ে দিচ্ছেন বাংলা ও ককবরক ভাষায় লেখা মোদী সরকারের সাফল্যের কাহিনি-সম্বলিত ইস্তেহার।
প্রতিদিন ২০০ থেকে ৩০০ ত্রিপুরার ভোটারের ফোন নম্বর দিয়ে ডেটাবেস তৈরি হচ্ছে। তাঁদের অভাব-অভিযোগের কথা লিপিবদ্ধ হচ্ছে। যোগাযোগ করে পৌঁছে যাওয়া হচ্ছে তাঁদের ঘরে ঘরে। আর গোপন ‘ওয়ার রুমে’ বসে বিধানসভা অনুযায়ী তা ভাগ করে তৈরি হচ্ছে স্ট্র্যাটেজি। 
সুনীল দেওধর নামে একজন আরএসএস প্রচারক থেকে ত্রিপুরায় বিজেপির পর্যবেক্ষক হয়ে ওঠা তরুণ সেই ওয়ার রুমের নেতৃত্ব দিচ্ছেন। 
নরেন্দ্র মোদী ও অমিত শাহ রতন চিনেছিলেন অনেক আগেই। ঠিক সময়ে ঠিক জায়গায় তাঁকে ব্যবহার করে ফল পেয়েছেন তাঁরা। 
সুনীলকে ত্রিপুরায় বিজেপির সেনাপতি হিসেবে দায়িত্ব দিয়েও কোনও ভুল করেননি তাঁরা। বিজেপির জাতীয় সাধারণ সম্পাদক রাম মাধবের কথায়, ‘‘অন্যান্য রাজ্যে বিজেপির পর্যবেক্ষকরা যাওয়া আসা করেন। এখানে সুনীল দেওধর মাটি কামড়ে পড়েছিলেন গত তিন বছর।’’

সুনীলের এই মাটি কামড়ে পড়ে থাকা ও ধাপে ধাপে সংগঠন গড়ে তোলার ফল হাতে নাতে পেল বিজেপি। 
ঠিক কবে নরেন্দ্র মোদী তুলে এনেছিলেন পুণের এই আরএসএস প্রচারককে? ২০১২ সালে গুজরাতের নির্বাচনে মোদী দাহোড জেলার নির্বাচনী দায়িত্ব দিয়েছিলেন সুনীল দেওধরকে। তখন সেখানে কংগ্রেস ৫ ও বিজেপি ১। নির্বাচনী ফলাফলে দেখা গেল কংগ্রেস ৩ বিজেপি ৩। 
এর পর ২০১৩ সালে দক্ষিণ দিল্লির নির্বাচনী দায়িত্ব। সেখানে ১০টার মধ্যে ৭টি আসনে বিজেপির জয়। 
সুনীলের উপরে মোদীর এতই ভরসা যে, ২০১৪ সালের লোকসভা নির্বাচনে বারাণসী কেন্দ্রেও স্বয়ং নরেন্দ্র মোদীর প্রচারের দায়িত্ব এসে পড়েছিল সুনীলের উপরে। 
২০১৪ সালেই মহারাষ্ট্রের একমাত্র বাম আসন পালঘরেও পাঠানো হয়েছিল সুনীলকে। সেই জঙ্গল ঘেরা এলাকা থেকে বিজেপি-কে আসনটি এনে দেন সুনীল।


আগরতলায় বিজেপি সমর্থকদের উল্লাস। ছবি: পিটিআই


সেই দেখেই অমিত শাহ সুনীলকে পাঠিয়ে দেন বাম শাসিত ত্রিপুরায়। কী ভাবে সংগঠন তৈরি করতে হয়, আরএসএস-এর একটি শাখা থেকে তার প্রশিক্ষণ আগেই ছিল সুনীলের।
বিজেপির তখন মাত্র ১.৫৪ শতাংশ ভোট, বামেদের ভোট ৫২ শতাংশ। প্রথমেই সারা রাজ্য চষে ফেলেন তিনি। সুনীল বুঝে গিয়েছিলেন, রাজ্যে বাম শাসনের বিরুদ্ধে তীব্র ক্ষোভ রয়েছে সাধারণ মানুষের। কংগ্রেস বা তৃণমূল কংগ্রেস যা বুঝেও কিছু করতে পারেনি।
সুনীল স্থানীয় কংগ্রেস নেতাদের সঙ্গে বৈঠক করতে শুরু করেন। বুঝতে পারেন ,তাঁদের বেশির ভাগই দলের হাইকম্যান্ডের উপরে ক্ষুব্ধ। তাঁদের মধ্যে থেকেই প্রতিভাবান নেতাদের নিয়ে তৈরি করা শুরু করেন তৃণমূল স্তরের সংগঠন। দায়িত্ব দেন দলের সংগঠনের। গত ছয় মাসে যোগ দেন সিপিএম-এর বিক্ষুব্ধ কর্মী ও নেতারাও। তৃণমূল ভেঙে বিধায়কেরা যোগ দেন গেরুয়া শিবিরে।
সিপিএম-এর ধাঁচে তৈরি হয় বিজেপির ছাত্র, যুব, মহিলা, কৃষক মোর্চা। টার্গেট করেন তফশিলি জাতি ও উপজাতিদের। কারণ ৬০ সদস্যের বিধানসভার অর্ধেক আসনেই এঁদের প্রাধান্য। উপজাতি এলাকায় পৃথক রাজ্যের দাবিদার আইপিএফটি-র সঙ্গে গাঁটছড়া বাঁধে বিজেপি।
একই সঙ্গে ৬০টি কেন্দ্রের জন্য ৬০ জন বিস্তারক নিয়োগ করা হয়। তাঁরা এলাকায় ঘুরে ঘুরে বোঝার চেষ্টা করেন মানুষের ও সংগঠনের সুবিধা-অসুবিধার কথা। বাইরের রাজ্য থেকেও প্রচুর লোক নিয়োগ হয়। তাঁরাও মোটর সাইকেলে করে ঘুরে বেড়ান ত্রিপুরার প্রত্যন্ত অঞ্চলে।
সিপিআইএম-এর ভয়ে কুঁকড়ে না থেকে অনলাইনে যাতে বিজেপির সদস্য হতে পারেন ত্রিপুরাবাসী, তারও ব্যবস্থা করেন বিজেপির নেতারা। 

এই বিষয়ে অন্যান্য খবর

ত্রিপুরায় মোদী-মানিকে জোর টক্কর! কে এগিয়ে, কে পিছিয়ে, জানুন গণনার আপডেট


উত্তরপ্রদেশ নির্বাচনের ফলের ঠিক আগের দিন রাজ্য জুড়ে হয় প্রতিবাদ সভা। সেই ফল ত্রিপুরায় একটা টেম্পো তুলে দেয় বিজেপির পক্ষে। অসম ও উত্তর-পূর্বের অরুণাচল প্রদেশ, মণিপুরে ক্ষমতায় এসে সেই হাওয়া আরও জোরালো হয়ে ওঠে।
বামেদের হাতে ২০১৭ সালের অগস্টে চাঁদমোহন নামে এক বিস্তারক খুন হন বলে অভিযোগ। সেই খুনকে কেন্দ্র করেই হয় শান্তি যজ্ঞ। সেই যজ্ঞের ছাই নিয়ে ৬০টি কেন্দ্রে হয় রথযাত্রা। চলে ১০ দিন ধরে, হয় ‘জেল ভরো’ আন্দোলন। 
একই সঙ্গে রীতিমতো রোস্টার বানিয়ে ৫২ জন কেন্দ্রীয় মন্ত্রী ত্রিপুরায় গেছেন গত তিন বছরে। প্রতি ১৫ দিন অন্তর একজন কেন্দ্রীয় মন্ত্রী ত্রিপুরার বিভিন্ন অঞ্চলে গিয়েছেন। সাংবাদিক সম্মেলন করেছেন।  অসমের স্বাস্থ্যমন্ত্রী হিমন্ত বিশ্বশর্মাও অন্যান্য উত্তর-পূর্বের রাজ্যগুলির মতো এখানেও অতিরিক্ত দায়িত্ব নেন। 
২০১৬ সালের পঞ্চায়েত ভোটে ত্রিপুরায় একক শক্তিতে ৩টি পঞ্চায়েত ও ১২১টি আসনে জয়লাভ করে বিজেপি। এতেই রাজনৈতিক পালাবদলের ইঙ্গিত প্রকট হয়।
আগরতলার বাইরের উন্নয়ন না হওয়া, স্থানীয় বাম নেতাদের দুর্নীতি, উপজাতিদের ক্ষোভ, বেকারত্ব ও যুব ভোটারদের পরিবর্তনের আকাঙ্ক্ষাকে কাজে লাগিয়েই বাজিমাত করেন সুনীল ও তাঁর টিম। 

তাঁরা ছাড়েননি মানিক সরকারকেও। মুখ্যমন্ত্রী সাধারণ জীবনযাপন করলেও, কেন তিনি হেলিকপ্টারে করে জেলা সফর করতে বছরে ২০ কোটি টাকা খরচ করেন, তাঁর বোনেদের নামে কত জমি রয়েছে, সেই প্রশ্নও প্রচারে তোলেন বিজেপি কর্মীরা। 
পশ্চিমবঙ্গের ‘পরিবর্তন’-এর মতো ত্রিপুরায় স্লোগান তৈরি হয়ে যায় ‘চলো পালটাই।’  তিন বছরের অক্লান্ত প্রচেষ্টায় অতি সাধারণ মুখ্যমন্ত্রী মানিক সরকারের নেতৃত্বে চলা ত্রিপুরার বাম সরকারকে ধুলিসাৎ করে শূন্য থেকে বিজেপি পৌঁছে গেল ৪০-এ।
সুনীলের নিজের কথাতেই, ‘‘বামেরা হারের প্রেক্ষাপট নিজেরাই তৈরি করেছে। বিজেপি মানুষের পাশে থাকার আশ্বাস দিয়েছে। ২৫ বছরে কোনও উন্নয়ন হয়নি। কেন্দ্রীয় সরকারের টাকা নয়ছয় হয়েছে। পাশাপাশি যুব ভোটররা নরেন্দ্র মোদীর উন্নয়নের ছবি দেখেছেন। তারই প্রতিফলন হয়েছে নির্বাচনী ফলাফলে।’’ 
এই নির্বাচনের ফলাফলে স্বাভাবিক ভাবেই উদ্ধুব্ধ হবে বিজেপি। এর প্রভাব বাংলাতেও পড়বে কি? তা অবশ্য নির্ভর করবে সুনীল দেওধরের মতো কেউ যত্ন নিয়ে বাংলাতেও সংগঠন তৈরি করবেন কি না, তার উপরে।